آمریکا بیرلشمیش دؤولتلرینده ۲۰۲۰ده ائدیله‌جک باشقانلیق سئچیملرین‌ده نامیزد اولان ورمانت سناتورو برنی سندرز، سئچیلمه‌سی دوروموندا یوفولارلا ایلگیلی هر جور معلوماتی توپلوملا پایلاشاجاغینی بیلدیردی.
فوکس نیوزون خبرینه گؤره، آمریکا بیرلشمیش دؤولتلرینده یایینلانان بیر پروگرامینا قوناق اولان سندرز، آروادینین، بیر سناتور اولاراق یوفولارلا ایلگیلی نه قدر معلومات صاحبی اولابیله‌جگینی سوروشدوغونو، اؤزونون ده اونا باشقان سئچیلرسه اوزایلیلارلا ایلگیلی دؤولتین الین‌ده‌کی بوتون معلوماتلاری توپلوملا پایلاشما سؤزونو وئردیگینی بیلدیردی.
آمریکا بیرلشمیش دؤولتلری پرزیدنتی دونالد ترامپ، ژوئن آیین‌دا قاتیلدیغی بیر پروگرام‌دا، حربی پیلوتلارین سون زامانلاردا گؤردویونو ایر‌لی سوردویو حرکت ائد‌ن بعضی گؤی جیسیملری ایله ایلگیلی اولاراق اؤزونه قیسا بیر معلومات گلدیگینی، آنجاق یوفولارا اینانمادیغینی ایفاده ائتمیشدی.
نیویورک تایمزین می آیین‌دا یایینلادیغی بیر خبرده، آمریکا بیرلشمیش دؤولتلری دونانماسین‌دا چالیشان بعضی پیلوتلارین، ۲۰۱۴ و ۲۰۱۵.جی ایللرده اؤلکه‌نین دوغو ساحللرین‌ده نامعلوم اوچان جیسیملر گؤردویو ایفاده ائدیلمیشدی.
دونیا دیشی عاغیل‌لی حیات آراشدیرما اینستیتوسون‌دان گؤی‌بیلیمچی سیت شوستاک دا اوچان جیسیملرله ایلگیلی اولاراق، رادار سیستملرین‌ده ائدیله‌ن هر جور یاخشیلاشدیرمادان سونرا گؤروله‌ن بعضی تکنیکی پروبلملرین، بونا یول آچابیله‌جگینی قید ائتمیشدی.
آمریکا بیرلشمیش دؤولتلری ساوونما باخانلیغی ژوئن آیین‌دا سنانین استخبارات قورولو یاشقان یاردیمچیسی ویرجیانا سناتورو مارک وارنره قونویلا ایلگیلی بیلگی وئرمیش، آنجاق قونونون دونیا دیشی وارلیقلاردان چوخ گوونلیک مسئله‌سی اؤلچوسون‌ده اله آلیندیغی بیلدیریلمیشدی.
آمریکا بیرلشمیش دؤولتلرینده ۲۰۱۶.جی ایلده باشقانلیق اوچون یاریشان هیلاری کلینتون دا وئردیگی آچیقلامادا، بلکه ده اوزایلیلارین دونیایا دفعه‌لرله گلمیش اولابیله‌جگینی سؤیلمیش و یوفو مسئله‌سینین اصلینی اؤیرنه‌جگینی دیله گتیرمیشدی.
